b'\n_START_ARTICLE_\nDru\xc5\xbeinska sre\xc4\x8da\n_START_SECTION_\nOpis\n_START_PARAGRAPH_\nDru\xc5\xbeinska sre\xc4\x8da je plaze\xc4\x8da zelnata rastlina s sve\xc5\xbee zelenimi ali rumenimi listi, ki sedijo na krhkih, prosojnih stebelcih. Cveti z drobnimi belimi cvetovi.\n_START_SECTION_\nRaz\xc5\xa1irjenost\n_START_PARAGRAPH_\nRastlina izvira iz sredozemskih otokov; prvi\xc4\x8d so jo odkrili na Korziki. Gre torej za obmo\xc4\x8dja subtropskega podnebja z vro\xc4\x8dimi in suhimi poletji ter milimi, vla\xc5\xbenimi zimami. Raste na sen\xc4\x8dnih mestih pod drevesi. Najdemo jo tudi v skalnih razpokah.\n_START_SECTION_\nZnanstveno ime\n_START_PARAGRAPH_\nDru\xc5\xbeinsko sre\xc4\x8do je prvi opisal francoski botanik Esprit Requien leta 1825, in sicer pod imenom Helxine soleirolii. Rastlino je poimenoval v \xc4\x8dast Josephu Francoisu Soleirolu, ki je rastlino nabral na Korziki. Ker je ime Helxine \xc5\xbee Linn\xc3\xa9 namenil povsem drugi rastlini iz drugega rodu, je za dru\xc5\xbeinsko sre\xc4\x8do bilo potrebno poiskati novo rodovno ime. To je storil francoski botanik Charles Gaudichaud-Beaupr\xc3\xa9 leta 1830; rodovno ime Soleirolia je izbral prav tako po prej omenjenemu Josephu Francoisu Soleirolu. Kombinanirano ime Soleirolia soleirolii je naposled prvi uporabil James Edgar Dandy leta 1965.\n_START_SECTION_\nKot sobna rastlina\n_START_PARAGRAPH_\nDru\xc5\xbeinska sre\xc4\x8da uspeva na svetlih do polsen\xc4\x8dnih mestih, vendar brez neposredne son\xc4\x8dne svetlobe, pri temperaturah okoli 15 \xc2\xb0C poleti in 10 \xc2\xb0C pozimi. Ne prena\xc5\xa1a previsokih temperatur, zato ni primerno, da je v bli\xc5\xbeini radiatorjev. Prena\xc5\xa1a temperature do - 5 \xc2\xb0C. Raste lahko tudi na prostem, kjer spomladi zopet po\xc5\xbeene stebla in liste._NEWLINE_\xc4\x8ce se preve\xc4\x8d razraste ali \xc4\x8de \xc5\xbeelimo spremeniti obliko, jo lahko obre\xc5\xbeemo s \xc5\xa1karjami._NEWLINE_Najbolje je, da je ne zalivamo od zgoraj, temve\xc4\x8d jo s koreninami za okoli 10 sekund pomo\xc4\x8dimo v vodo.'